ועדת החוץ והביטחון, כנסת 24, פרוטוקול מספר 45, 2021-11-15 12:00

רם בן ברק: אני פותח את הדיון על איכות המזון בצה"ל.

רם בן ברק: לפי סעיף 120(ב)2 לתקנון הכנסת הישיבה פתוחה.

רם בן ברק: התכנסנו בעקבות תחקיר שהיה בטלוויזיה בערוץ 12, כולם לשמחתי, הורים לילדים שמשרתים בצבא ואנחנו מכירים את הבעיה גם מקרוב, גם לגבי האיכות וגם, כמו בזמן הקורונה הבן שלי סיפר לי שנתקעים במקום ולא מקבלים אוכל, למזלו הוא חזק והוא שרד.

רם בן ברק: גם חברת הכנסת רוזין תספר לכם עוד מעט שהבן שלה לפעמים נשאר רעב.

רם בן ברק: אנחנו חושבים שהמזון חשוב, באיכות שלו ושאלנו כמה שאלות בבקשה לדיון ונשמח לשמוע את התגובה שלכם לשאלות ומה צה"ל עושה כדי לשמור על רמה כמות ואיכות של המזון.

אלוף איציק תורג'מן: צוהריים טובים, איציק תורג'מן, ראש אגף טכנולוגיה, לוגיסטיקה ורפואה של צה"ל.

אלוף איציק תורג'מן: נמצא אתי רונן, קצין לוגיסטיקה ראשי ונורית קדוש, ראש מחלקת ההשברה שזה כל עולם הרכש של המזון.

אלוף איציק תורג'מן: בדומה למה שנאמר בוועדה בנושא ההיסעים, אני רואה את זה כתהליך.

אלוף איציק תורג'מן: נרצה להראות לכם את עולם המזון ואת האתגר שבו.

אלוף איציק תורג'מן: כפי שאני פותח בכל ועדה, יש לי אחריות על קיום צה"ל הכולל את כל מה שנדרש למעטפת לחייל, מזון, רפואה, לבוש, היסעים ומגורים.

אלוף איציק תורג'מן: קצין הלוגיסטיקה הראשי אחראי על הסתכלות הכוללת של מערך המזון.

אלוף איציק תורג'מן: הוא יציג בפניכם את האתגר ואת הדברים שנעשו ונעשים ונשמח לענות על שאלות.

תא"ל רונן כהן: שלום לכולם, שמי רונן, נמצא בתפקידי כשנתיים.

תא"ל רונן כהן: העיסוק בתחום התזונה בשנים האחרונות צובר תאוצה בצה"ל.

תא"ל רונן כהן: יש לי גם פרספקטיבה של אבא שהבת שלו השתחררה מהצבא לפני שנתיים ויש לי עוד שניים בדרך לגיוס, כך שהעניין הזה מעסיק אותי גם בבית.

תא"ל רונן כהן: אתן סקירה איך חייל אוכל בצה"ל ביחידות השונות ולאחר מכן אמשיך לגבי מה אנחנו הולכים לעשות ומה כבר התחלנו לעשות בעניין.

תא"ל רונן כהן: לגבי האתגרים, יש מספר שיטות הזנה שתכף אפרט עליהם, יש מתח שתופס אותנו בעיקר בשנים האחרונות בין בריא לטעים.

תא"ל רונן כהן: זה מתח שתופס אותנו גם בבית.

תא"ל רונן כהן: מיכון מטבחי מתקדם שמאפשר לנו לעשות הרבה יותר ולהקל על צוותי המטבח.

תא"ל רונן כהן: הכשרות מאוד מחמירה בצבא.

תא"ל רונן כהן: אנחנו הולכים לכשרות קיצונית, למשל אנחנו לא יכולים לאפשר בישול חלבי כמעט באף מטבח בצה"ל רק בגלל הספק.

תא"ל רונן כהן: הספק הזה שאולי נגעה מזלג בשרית בסיר חלבי מכניסה אותנו לאירוע גדול וזה מגביל אותנו ומצמצם משמעותית את האיכויות של ארוחת הבוקר והערב.

תא"ל רונן כהן: אתן סקירה גם על שרשרת תעשיית המזון שנשענת על התעשייה במדינת ישראל, התשתיות, האנשים, שזה אירוע ענק כי אנחנו בתחרות מול המשק האזרחי.

תא"ל רונן כהן: במדינת ישראל חסרים אלפי טבחים ואנחנו "רבים" איפה הטבח הזה יהיה אם בצה"ל או באזרחות.

תא"ל רונן כהן: בסוף יש את חוויית הסועד.

תא"ל רונן כהן: למה אנחנו מגייסים את הנוער הזה.

תא"ל רונן כהן: זה נוער איכותי, עם דרישות גדולות.

תא"ל רונן כהן: בעבר נלחמנו בתחרות מול האוכל של אימא, היום אני מתמודד מול ג'פניקה, BBB, קלומפוס, כביש 90 ועם השירות של וולט.

תא"ל רונן כהן: עם זה אני מקבל את החיילים האלה היום.

תא"ל רונן כהן: לא רק עם אימא.

רם בן ברק: זה רק לגבי אלה שמשרתים בתל אביב

מיכל רוזין: אימא ואבא.

מיכל רוזין: שניהם דואגים לילדים אותו דבר.

תא"ל רונן כהן: צודקת לגמרי.

תא"ל רונן כהן: אנחנו מחזיקים 380 מטבחים בצה"ל, 78 מתוכם הם מטבחים מאוזרחים בשיטת קבלן.

תא"ל רונן כהן: 100 מטבחים הם בקצה המבצעי בגדוד, פלוגה באימון.

תא"ל רונן כהן: אנחנו מאכילים - - - איש ביום.

תא"ל רונן כהן: מול מפגשים של בוקר, צוהריים וערב זה כ - - - מפגשים ביום.

תא"ל רונן כהן: פוטנציאל של תלונה, הערה, חוסר שביעות רצון של - - - ביום.

תא"ל רונן כהן: יש לי מוקד פניות ואני מקבל כ-15 פניות ביום.

אופיר סופר: הבא"חים זה קצה מבצעי?

תא"ל רונן כהן: כן.

תא"ל רונן כהן: יש 775 נגדי תזונה שהם אחראים על האכלת כלל הסד"כ.

תא"ל רונן כהן: הם אנשי המקצוע ואני גם אומר מה עובר נגד כזה בהכשרה.

תא"ל רונן כהן: יש עלייה משמעותית באוכלוסיות מגוונות כמו טבעונים צמחונים, זה מגדיל את ההוצאה.

תא"ל רונן כהן: קורונה - בקורונה רוב הסד"כ הלוחם של צה"ל לא יצא הביתה.

תא"ל רונן כהן: זה העמיס את סופי השבוע והחגים, יצאנו במבצע וגייסנו 160 שפים מהאזרחות כדי לחזק את הטבחים ביחידות.

תא"ל רונן כהן: היה מצב של ווין-ווין, אפשרנו תעסוקה לאנשים שהיו חסרי תעסוקה וחיזקנו את היחידות.

תא"ל רונן כהן: העסקנו אותם במשך 180 יום כדי לתת מענה בקורונה.

תא"ל רונן כהן: צה"ל לא מטבח מלונאי אלא מטבח מוסדי בהגדרה שלו.

תא"ל רונן כהן: במטבח מלונאי אני יכול להחזיק 100 איש שיאכילו 1,000, במטבח מוסדי אני יכול להחזיק 100 איש שיאכילו 10,000 וגם 20,000.

תא"ל רונן כהן: במטבח מלונאי המנה היא אישית ובמטבח מוסדי המנה היא כללית.

תא"ל רונן כהן: היקפי הבישול הם שונים, התפריט שונה והיחס למנה שונה לגמרי.

תא"ל רונן כהן: מה גם שכוח האדם שמבשל אותו הוא אחר בין מטבח מוסדי למלונאי.

תא"ל רונן כהן: במלונאי כל עובדי המטבח מוסמכים.

מיכל רוזין: תשווה לקיבוץ לא לבית מלון, גם שם הכמויות גדולות.

מיכל רוזין: גם שם הטבחים לא מוכשרים לזה, הכמויות גדולות, תשווה לזה.

תא"ל רונן כהן: קיבוץ זה מטבח מוסדי ולא מלונאי.

תא"ל רונן כהן: כשאני מדבר על מטבח מוסדי אלה ספקי המזון הגדולים במדינת ישראל וכמובן הקיבוצים שמחזיקים חדרי אוכל גדולים.

תא"ל רונן כהן: לגבי שיטות הזנה לחייל, יש מספר אופציות שנפתחות בשנים האחרונות להזנת חייל כשחדר האוכל זו השיטה הקונבנציונאלית.

תא"ל רונן כהן: חלק מהחיילים מקבלים דמי כלכלה, תלוי במשימה שלהם, יש כאלה שמקבלים את זה בגין נהיגה, חיילים שכל הזמן בכבישים ומזינים להם כרטיסים.

תא"ל רונן כהן: יש כרטיס מגנטי שמאפשר לחיילים לקנות גם בתחנות וגם כרטיסים ליחידה לקניה ברשתות אזרחיות.

תא"ל רונן כהן: אנחנו מאפשרים לכל מנהלי המטבח כרטיסי רכש, לפרודוקטים מסוימים.

תא"ל רונן כהן: כל מגוון שיטות ההסעדה נפתחו בצה"ל, אפשר להזמין היום מגשי פיצה, קייטרינג לאירועים, אפשר להזמין פוד טראק עם המבורגרים לאירוע ספציפי בין אם זו פעילות נקודתית או אירוע חגיגי.

תא"ל רונן כהן: אפשר להזמין גם מנות מיוחדות.

תא"ל רונן כהן: במתקנים אזרחיים השיטה מופעלת כולה על ידי הזכיין.

תא"ל רונן כהן: אפשר לראות תפריט לדוגמה ללוחם, המתח הוא בין בריא לטעים.

תא"ל רונן כהן: התפריט בנוי מארוחת הבוקר עד ארוחת הערב, כולל ארוחות ביניים.

תא"ל רונן כהן: ככה אנחנו מתמחרים את לוח המזון של החייל, לאור זה אנחנו משלמים את התקציב ליחידה.

תא"ל רונן כהן: כאשר נתנו דגש בשנה האחרונה על חיזוק החלבון לאורך כל היום.

תא"ל רונן כהן: מנת הבשר עלתה ל-150% אבל בבוקר ובערב הוספנו פרודוקטים כדי לחזק את החלבון, זה חלק מהעניין של חיזוק החייל בפעילות שלו, בדגש על הלוחם.

תא"ל רונן כהן: יש לזה תרגום ישיר לצריכה קלורית הנדרשת אל מול הפעילות של החייל, תזונאים עושים את זה.

תא"ל רונן כהן: כמה צורך חייל בפעילות נייחת, בינונית וכו', לאור זה מה אני אמור לתת לו בחלבון ברמה היומית.

תא"ל רונן כהן: צרכים ייחודיים – אפשר לראות את הכמויות למשק המזון לטבעונים, יש תפריטים שנכנסים ב-2022.

תא"ל רונן כהן: אנחנו מאפשרים את כל הדברים להזמנה, פריטים מאוד יקרים.

תא"ל רונן כהן: מנהל מטבח היחידה מגוון בין הפריטים האלה לבין הדברים שהוא עושה לבד, יש יותר טובים, יש פחות טובים.

תא"ל רונן כהן: לא נסיים את השיח שלי, לפחות בזה, שאני שבע רצון באופן מלא מהשירות.

רם בן ברק: אתם אחראים גם לגדנ"ע?

תא"ל רונן כהן: לא, הגדנ"ע לא שלי.

תא"ל רונן כהן: אפשר לתת דוגמה לסרטון הסברה לחיילים.

תא"ל רונן כהן: איך משווקים את זה.

תא"ל רונן כהן: החיילת בסרטון היא אנג'ל ברנס, כוכבת רשת ידועה, היא זו שמנגישה את המידע ישירות לחיילים, הנוער מכיר אותה.

תא"ל רונן כהן: לגבי שרשרת אספקת המזון, אנחנו נשענים על התעשייה במדינת ישראל ואנחנו רוכשים את אותו מזון שכל התעשייה רוכשת.

תא"ל רונן כהן: יש לנו ביקורות במפעלים, יש במרכז האספקה מעבדה כימית שלנו בפיקוד סגן אלוף עם כימאי מזון.

תא"ל רונן כהן: כל פריט שנכנס לצבא עובר בקרה, בקרת קמחים, בקרת סוכרים ועוד.

תא"ל רונן כהן: הרבנות הצבאית נותנת לזה הכשר.

תא"ל רונן כהן: יש מפרטים לכל פריטי המזון שיוצאים במכרז לספקים, דרך מנה"ר.

תא"ל רונן כהן: ברכש, אספקה, כל מה שנכנס לצה"ל נבדק באופן שוטף, מדגמי, עם הוראות איך מקבלים את המזון, קירור, אחסנה יבשה וכן הלאה.

תא"ל רונן כהן: יש ביקורות טיב שקורות תוך כדי.

תא"ל רונן כהן: יש הוראות שהצבא הוציא ביחס לאיך משנעים את המזון, איך מאחסנים אותו וכן הלאה.

תא"ל רונן כהן: האחסנה והשינוע קורה במרכז האספקה, במספר הבסיסים בצפון, בדרום ובמרכז.

תא"ל רונן כהן: יש לנו יכולת בין רכש ישירות למטבחים, שיווק ישיר בעיקר של מוצרי חלב.

תא"ל רונן כהן: היינו רוצים להגדיל את זה, לחסוך את התחנה באמצע באחסנה בבסיסי צה"ל.

תא"ל רונן כהן: אנחנו בשיח עם המשווקים הגדולים, מסתבר שאנחנו לא כל כך אטרקטיביים בהיקפים.

תא"ל רונן כהן: אנחנו לא אטרקטיביים ביחס לשוק במדינת ישראל.

תא"ל רונן כהן: לכן כרגע השיווק הישיר עוסק בעיקר בירקות ומוצרי חלב.

תא"ל רונן כהן: לגבי העיבוד והבישול, מה שקורה ביחידה קורה על ידי אנשי מקצוע עם חניכה ובקרה.

תא"ל רונן כהן: יש לנו צוות בקרה שכולל גם צוות מקצועי, גם בריאות הצבא וגם רבנות.

תא"ל רונן כהן: יש הוראות ספציפיות שעוסקות בעניין וחלקן נמצאות בתיקוף.

תא"ל רונן כהן: יש הכשרות מרמת חייל חובה עד הנגד.

תא"ל רונן כהן: לגבי הכשרות החייל החובה אני לא שבע רצון מההכשרות, אראה עוד מעט מה אנחנו עושים עם משרד העבודה בעניין.

תא"ל רונן כהן: סקר שביעות רצון קורה כל הזמן, אנחנו מקבלים באופן עיתי את הדו"ח הזה.

תא"ל רונן כהן: בקריית ההדרכה זה סקר שביעות שנעשה על ידי חברה אזרחית, היתר קורה על ידי יחידות חיצוניות שלנו.

תא"ל רונן כהן: מספרים – מה קורה בחודש ממוצע בצה"ל.

תא"ל רונן כהן: אפשר לראות את הכמויות 770 טון בשר ועופות ועוד 40 טון של תחליפי בשר.

תא"ל רונן כהן: 35 יחידות שעוברות ביקורת במהלך החודש, 7 הכשרות חדשות שנפתחות בכל חודש בצה"ל.

תא"ל רונן כהן: 2.3 מיליון ביצים צה"ל רוכש ומספק ליחידות בחודש ממוצע.

תא"ל רונן כהן: שיטות הזנה – נתון מעניין כדי להסביר ולמקד את מרחב הבעיה שאנחנו עוסקים בה כרגע.

תא"ל רונן כהן: 300 מטבחים צבאיים באופן מלא, זה אומר שהאנשים שלנו הם אנשי צבא שמפעילים את המטבח, הפרודוקטים נקנים דרך הצבא, התשתיות של הצבא והמיכון של הצבא.

תא"ל רונן כהן: השיטה השנייה נקראת מיקור חוץ חלקי , זה אומר כוח האדם הוא קבלני, יש 60 מטבחים כאלה, מנהל המטבח צבאי והפרודוקטים של הצבא.

תא"ל רונן כהן: השיטה השלישית זה מיקור חוץ מלא, יש 15 מטבחים כאלה, שלמעט התשתית והמיכון הכול קורה על ידי הספק האזרחי.

תא"ל רונן כהן: הוא רוכש את הפרודוקטים, הוא מביא את האנשים.

תא"ל רונן כהן: הוא רוכש את הפרודוקטים על פי כללים שכתובים לו בחוזה.

תא"ל רונן כהן: אין לי נגיעה במזון שרוכש הספק באופן מלא.

תא"ל רונן כהן: אני עושה בקרה מדגמית.

תא"ל רונן כהן: אני לא נוגע בזה כמו שאני נוגע בשרשרת האספקה שלי.

תא"ל רונן כהן: BFI אירוע סינגולרי שקורה בקריית ההדרכה, בו יש זכיין שקיבל את המכרז על קריית ההדרכה, מפעיל ספק משנה, במקרה הזה, מי שרוכש את המזון למטבח זה הספק עצמו, הכול שלו באופן מלא.

רם בן ברק: שם היה התחקיר?

תא"ל רונן כהן: כן.

תא"ל רונן כהן: זו הסתכלות על צה"ל דרומה, אירוע סינגולרי שאנחנו שואלים את עצמנו האם זו השיטה הנכונה גם ליתר היחידות שיורדות דרומה?

תא"ל רונן כהן: בקריית ההדרכה יש בממוצע 8,000 איש ביום, זה אירוע ענק.

תא"ל רונן כהן: אני עוסק אופן אישי בסיפור של מטבח קריית ההדרכה, גם כי אני מפקד על קריית ההדרכה, אבל כיוון שהאירוע הוא אירוע מורכב בין מנהלת משרד הביטחון, זכיין, לצה"ל, זה אירוע סינגולרי שמעסיק אותנו.

רם בן ברק: תחקרתם את האירוע הזה?

תא"ל רונן כהן: תחקרנו אותו שנה שעברה.

תא"ל רונן כהן: לגבי קריית ההדרכה, בשנה שעברה בערב פסח הייתה ביקורת פתע של הרמטכ"ל על סוגיית המזון.

תא"ל רונן כהן: הוא נכנס למטבח, לחדרי האוכל, פתחנו ארבעה צוותי שיפור עם משרד הביטחון והזכיין עצמו.

תא"ל רונן כהן: הוספנו מנה עיקרית לצוהרים.

תא"ל רונן כהן: המקום היחידי בצה"ל שמאפשר לחייל לקחת פעמיים מנת בשר זו קריית ההדרכה.

תא"ל רונן כהן: מאז שהפעלתי את זה, מתוך 8,000 איש בממוצע רק 1,000 ביום השתמשו בזה.

תא"ל רונן כהן: זה לא אטרקטיבי בעיני החיילים כמו שחשבנו שיהיה.

נירה שפק: אתה מכיר את זה שבקריית ההדרכה היו תלונות על תולעים באוכל בחודש האחרון?

תא"ל רונן כהן: מכיר.

נירה שפק: אז למה שירצו לבוא אם הם רואים תולעים באוכל, גם אם אתה מציע להם פעמיים מנה?

תא"ל רונן כהן: מכיר את האירוע הבודד של החיל עם מנת השניצל.

תא"ל רונן כהן: הוספנו מנה עיקרית בקריית ההדרכה, שינינו את כל התפריט.

תא"ל רונן כהן: החוזה על קריית ההדרכה נכתב ב-2012, כך גם התפריט.

תא"ל רונן כהן: ה- PFI נכתב ל-21 שנה קדימה.

רם בן ברק: איך זה שאתה בוחר זכיין והזכיין בוחר זכיין משנה?

רם בן ברק: הרי אתה מבין שאם סגרת מחיר לזכיין הזה זכיין המשנה צריך להרוויח.

רם בן ברק: זאת אומרת שזה יהיה פחות טוב.

רם בן ברק: משהו כאן לא מסתדר לי.

רם בן ברק: זה כמו שאשכיר את הדירה שלי והדייר שמשכיר ישכיר לדייר משנה.

אלוף איציק תורג'מן: אנחנו לא עוסקים בחוזים.

אלוף איציק תורג'מן: בסוף יש לי אחריות, אני עושה את הפיקוח, את הביקורות, אני מחייב מפקדים לאכול בחדר האוכל.

אלוף איציק תורג'מן: אנחנו לא עוסקים בהסכם החוזי, זו בדיוק ההפרדה בינינו לבין משרד הביטחון.

רם בן ברק: יש פה בעיה מובנית.

רם בן ברק: מישהו זכה במכרז, שיפעיל את זה, שלא ייתן למישהו אחר.

רם בן ברק: אחרת אתה מרדד את זה כולם רוצים להרוויח ובסוף אתה מקבל חרא של אוכל.

אלוף איציק תורג'מן: הזכיין הוא זכיין של תפעול כלל הקריה.

אלוף איציק תורג'מן: הוא לא מפעיל את המוסכים, יש זכיין להפעלת המוסכים ואחזקת הרכבים, יש זכיין למזון, יש זכיין על ציוד מולטימדיה.

אלוף איציק תורג'מן: הוא לא מביא טבחים ופותח מטבח, הוא מביא חברת הסעדה.

תא"ל רונן כהן: הוא מפעיל 5 קבלני משנה אבל כמו שאמר ראש אט"ל, זה לא נושא השיח, אבל זה המכרז, ככה הוא זכה במכרז.

נציג מנה"ר: זה מנוהל במנהלת מעבר דרומה, לא במנה"ר.

נציג מנה"ר: כמו שנאמר, הזכיין שזכה במכרז הגדול מנהל את כל קריית ההדרכה.

נציג מנה"ר: זה הרבה דברים מעבר.

רם בן ברק: זו תקלה.

רם בן ברק: עשיתם טעות, תתקנו אותה.

רם בן ברק: ההדרכה היא לא של זכיין, היא של הצבא.

רם בן ברק: מה פתאום שמישהו אחר ינהל אותה?

רם בן ברק: מה פתאום שמשרד הביטחון או הצבא ייקח מישהו ויגיד לו שהוא אחראי על הכול והוא ייקח מישהו שיהיה אחראי על זה ומישהו שיהיה אחראי על זה.

רם בן ברק: הצבא חייב להישאר אחראי על הכול.

רם בן ברק: אני חושב שעשיתם כאן טעות.

רם בן ברק: בסוף, בבסיס הכי חדיש בצה"ל, הכי מודרני, מסתובבות חולדות במטבח.

רם בן ברק: מילא היית אומר לי בסיס ברמת הגולן שבנו אותו הסורים לפני 100 שנה וצה"ל משתמש בו היום ויש חולדות בביוב, אני יוכל להבין, אי אפשר להילחם בזה.

רם בן ברק: אבל בבסיסי שסיימו לבנות אותו לפני כמה שנים?

רם בן ברק: הכי מודרני, שם יש חולדות?

רם בן ברק: מישהו כאן חוסך וחוסך כל היום כדי להרוויח יותר כסף.

רם בן ברק: למה הצבא יפריט את הבסיסים?

רם בן ברק: אני לא מצליח להבין את ההיגיון של זה.

רם בן ברק: להפריט את ההסעדה מילא, אבל להישאר אחראי כללי.

אלוף איציק תורג'מן: זו לא החלטה של צה"ל.

רם בן ברק: אז משרד הביטחון.

אלוף איציק תורג'מן: יש החלטות שהן החלטות ממשלה.

רם בן ברק: כמו שהיה רעיון לעשות בית סוהר פרטי.

רם בן ברק: המדינה תיתן למישהו לנהל את בתי הסוהר.

אלוף איציק תורג'מן: אף אחד לא אמר שזה לא יקרה.

אמילי חיה מואטי: מקווים שזה לא יקרה.

רם בן ברק: אני אומר שחס וחלילה, זה לא יקרה.

רם בן ברק: אנחנו לא ניתן לזה לקרות מפני שהמדינה אחראית על האנשים שהיא כולאת, היא לא נותנת למישהו אחר להיות אחראי עליהם.

רם בן ברק: צה"ל צריך להיות אחראי על המזון שמסופק בעיר הבה"דים ולא לתת למישהו אחר להיות אחראי על זה ולהסתפק בביקורות.

רם בן ברק: בעיני זה לא תקין.

רם בן ברק: אני חושב שלשם הגענו וכדאי שידונו בזה.

תא"ל רונן כהן: אני אמשיך, לגבי תחום בטיחות, לא אעבור על הוראות ונהלים.

תא"ל רונן כהן: לגבי בטיחות במזון אפשר לראות לאורך השנים את המגמה של התפרצויות תחלואה, תחלואות מעיים בעיקר ואנחנו בירידה משנה לשנה.

תא"ל רונן כהן: יש רק 6 אירועים ב-2021, כל האירועים מתוחקרים.

תא"ל רונן כהן: הוקם בית הספר לבריאות הצבא בבה"ד 10 השנה שמעצים את העניין הזה.

תא"ל רונן כהן: יצאו נהלים מתוקפים לנושא הזה.

תא"ל רונן כהן: לא אומר שעדיין אין לנו בעיות, אפרופו תשתיות ישנות ומטבחים ישנים בבסיסים, אנחנו רחוקים מאוד מהמקום שהיינו רוצים להיות בו.

תא"ל רונן כהן: לגבי ביקורות, אפשר לראות את היקף הביקורות רק השנה, עד רבעון ג'.

תא"ל רונן כהן: יש צוותי ביקורות שזה כל תפקידם.

תא"ל רונן כהן: יש צוות ביקורות חילי שמורכב מאנשי מקצוע, כולל שפים במילואים, הם רצים בין כל יחידות צה"ל.

תא"ל רונן כהן: יש צוותי ביקורת של חיל הרפואה שעושה ביקורת בריאות בכלל יחידות צה"ל ויש צוותי ביקורת של הרבנות שעושה ביקורות כשרות בכל יחידות צה"ל.

תא"ל רונן כהן: בסך הכול היקף הביקורות גדול.

תא"ל רונן כהן: מהביקורות האלה אנחנו למדים על מגמות ועל יחידות עם אירועים סינגולריים ועושים טיפול מעמיק בכל יחידה כזאת.

תא"ל רונן כהן: יש תמיד יחידות במיקוד.

רם בן ברק: אני מציע שנתקדם במצגת.

מיכל רוזין: אני מתנצלת אבל ב-13:00 אני חייבת ללכת.

תא"ל רונן כהן: אומר מה עשינו ומה עוד יש לנו לעשות.

תא"ל רונן כהן: בתהליכי האבחון עשינו תהליך גדול מאוד ויצאו שתי תוכניות: מהפיכה במטבח ורפורמת משק המזון.

תא"ל רונן כהן: רפורמת משק המזון מדברת על שינוי השיטה בה אנחנו רוכשים מזון ואיך אנחנו מתמחרים את לוחות המזון.

תא"ל רונן כהן: נורית הובילה את התוכנית הזאת.

תא"ל רונן כהן: התוכנית השנייה היא תוכנית מהפכה במטבח, שעוסקת בפתרון בטווח המידי, ממוקד לקצה המבצעי, בעיקר הגדודים והחטיבות ובסיסי ההכשרה הגדולים.

תא"ל רונן כהן: בדרך היה פורום מובילי דעה, היה תחקיר של ערוץ 12 שהאיץ חלק מהתהליכים שהתחלנו.

תא"ל רונן כהן: את התוכנית הזאת אישר סגן הרמטכ"ל אישית, היא כבר התחילה לפעול.

תא"ל רונן כהן: עשינו ביקורת בזק בראשות האלוף, ראש אט"ל, של 50 יחידות, ביקורת פתע מעכשיו לעכשיו באוגוסט 21 וקיימנו את פנימיית המזון.

תא"ל רונן כהן: לגבי הפעולות עצמן, רפורמת משק המזון - יצא לוח מזון שמותאם לפילבוקסים, בעיקר באיו"ש.

תא"ל רונן כהן: מעבר מלוח מזון לתפריט משנה בעצם את כל שיטת חישוב עלויות המזון ואיך אנחנו מתרגמים את זה לרכש ביחידות צה"ל.

תא"ל רונן כהן: הגדרנו את מנת החלבון ממנה של 100 גרם ל-150 גרם לחייל, זה רק לארוחת הצוהריים, לא כולל בוקר וערב בתוספות.

תא"ל רונן כהן: התחלנו להפיץ ליחידות פוד טראק, בעיקר ליחידות לוחמות והכשרה כדי לאפשר להם גיוון נוסף במזון, אפרופו מה שאמרתי בפתיח על התחרות שיש לי עם הנוער ואיך שהוא מתגייס היום, ושיווק ישיר של מוצרי חלב.

תא"ל רונן כהן: רכשנו מוצרי חשמל למטבחים קטנים, לאפשר להם בישול במוצב.

תא"ל רונן כהן: לגבי לוחמות, אמ"ט לוחמות יצר לוח חדש, לוח סיגל, לוח מזון שהוא ייעודי ללוחמות, מותאם לצרכים שלהם.

תא"ל רונן כהן: תיקוף ההכשרות שלנו, אמ"ט כוח אדם חובה שתכף אראה.

תא"ל רונן כהן: מהפכה במטבח – מה התוכנית ומה קורה היום בפועל.

תא"ל רונן כהן: עברנו מלוח לתפריט.

תא"ל רונן כהן: ב-2022 זה יקבל ווליום של כוח אדם.

תא"ל רונן כהן: אנחנו לקראת סגירה סופית של נגד לכל מוצב.

תא"ל רונן כהן: היום ב-40 מוצבים של צה"ל מי שמבשל זה טבח חייל חובה.

תא"ל רונן כהן: תחשבו על סיטואציה שכל אחד מאתנו מארח בשבת 100 איש, זה אירוע שלא נתפס במספרים.

תא"ל רונן כהן: התוכנית אושרה על ידי סגן הרמטכ"ל והיא אמורה להתממש בינואר 2022.

מיכל רוזין: אם היו לי חיילים שעושים תורנות מטבח הייתי מבשלת גם ל-200 איש.

מיכל רוזין: הבעיה זה לא הבישול, אלא מי מנקה, קוצץ, עושה.

תא"ל רונן כהן: גם הבישול עצמו.

תא"ל רונן כהן: אנחנו הולכים למהלך של נגד לכל מוצב.

תא"ל רונן כהן: תוכניות תמרוץ ותגמול להשאיר את האנשים האלה אתנו גם בראי של התפתחות קדימה לתפקידים של מנהלי מטבח ומנהלי מטבח ענק.

תא"ל רונן כהן: הכשרות – אנחנו מכשירים את הנגדים שלנו במכללת רימונים, מגיעים עד לסוג 5 שף.

תא"ל רונן כהן: נגד מגיע לתעודת שף.

תא"ל רונן כהן: כשהוא מתחיל תפקיד מנהל מטבח גדוד הוא כבר עם תעודת שף, מתחיל עם סוג 1 ומתפתח אתו.

תא"ל רונן כהן: הרחבנו את מאגר צוותי המילואים כתוצאה מהקורונה.

תא"ל רונן כהן: יש לנו קרוב ל-200 אנשי מילואים שהם שפים ויכולים לחזק יחידות בפעילות השוטפת.

תא"ל רונן כהן: מערכת מנ"ה 2, מערכת ניהול המטבח, מערכת חדשה שאמורה להיכנס ב-2022.

תא"ל רונן כהן: היום קיימת מערכת מנ"ה, המערכת החדשה אמורה להקל על שיטת הניהול והזמנת המזון של נגדי המטבח.

תא"ל רונן כהן: הגדרנו תו תקן למוצב, זה אומר מה המיכון המטבחי שיש שם, איזה שיפוץ יעבור חדר האוכל במסגרת פרויקט מגש של כסף ומה כוח האדם שאמור להיות שם.

תא"ל רונן כהן: בקרה למיקור חוץ ודברתי על שרשרת האספקה.

מיכל רוזין: אנחנו חייבים לעצור פה.

מיכל רוזין: 40 דקות של מצגת, אנחנו חייבים לעצור, לאפשר שאלות ואז תענו על השאלות.

מיכל רוזין: הכול זה יופי, אבל בסוף זה יפה מלמעלה ולא מגיע לשטח.

מיכל רוזין: לנו יש טענות על מה שקורה בשטח.

מיכל רוזין: אז להמשיך להציג לנו כמה הכול נפלא ונהדר וכשנגיע לעשר הדקות האחרונות של השאלות לא תספיקו לענות, זו לא הדרך.

מיכל רוזין: אני מתנצלת אבל הבטן שלי מתהפכת מהנושא, תרתי משמע.

מיכל רוזין: גילוי נאות, החיילים שלי כבר לא בצבא ולכן אני מרגישה חופשי לדבר, הם שניהם היו לוחמים מחילות שונים, כך שראיתי דברים שונים.

מיכל רוזין: יותר מזה, אני בגיל שכל החברים שלי עם ילדים בצבא, מכירה את הגיל הזה רוחבית.

מיכל רוזין: אני רוצה לומר כמה דברים, אין לי ספק שכל מה שאתה מראה הוא נכון.

מיכל רוזין: אין לי ספק גם שאין באמת מחסור במזון בצבא, או לפחות בפרודוקטים.

מיכל רוזין: אבל בסוף החיילים רעבים.

מיכל רוזין: אם החייל שלי יורד 5 קילו בחודשיים וחיילות אומרות איזה כיף, ירדתי 5 קילו, אבל זה לא המצב, בטח לא ללוחם.

מיכל רוזין: אם הוא מעדיף את הירידה לשטח כי אז מקבלים מנות קרב ויהיה לוף בקופסה כי בבסיסי אין מה לאכול, זה אומר דרשני.

מיכל רוזין: אני שמה רגע את הקורונה בצד כי זה היה מחדל שאדבר עליו כי צריך ללמוד ממנו הלאה, לא לעולם חוסן ואנחנו לא יודעים מה יקרה עם הקורונה.

מיכל רוזין: יש הגבלות כמו להגיד ללוחם בצוהריים תאכל שניצל אחד, זה לא מספיק.

מיכל רוזין: הבנתי עכשיו את הבעיה עם ארוחת הערב והכשרות, אבל להגיד לו שבארוחת ערב הוא יקבל ביצה קוטג' ופתיתים, זו לא ארוחת ערב ללוחם.

מיכל רוזין: זה אפילו לא משביע אותי.

מיכל רוזין: אני צריכה להיות בכנסת עד 02:00 לפנות בוקר, לא ישביע אותי לאכול בארוחת הערב ביצים ביצה וקוטג'.

מיכל רוזין: זה גם לא בריא יותר מידי.

מיכל רוזין: יש בעייתיות עם האוכל הבריא, אבל חלק גדול מהעניין זה חוסר התנהלות על גבול חוסר מנהל תקין.

מיכל רוזין: אם המחסנים מלאים אוכל, אבל זה לא מגיע ליחידה, יש פה בעיה.

מיכל רוזין: לאן הולך האוכל הזה?

מיכל רוזין: הרי אותו רס"ר נגד שאחראי על האוכל צריך להוציא את האוכל.

מיכל רוזין: מה יעזור לו שבמחסן יהיו לו טונה, לחם ופסטות?

מיכל רוזין: יש פער בין המחסנים שמלאים אוכל וראיתי את זה בעיניים שלי, לעומת מה שמגיע לשטח.

מיכל רוזין: בעיני יש פה בעיתיות במנהל תקין.

מיכל רוזין: אם חיילים בספינות, שמבשלים לבד את האוכל שלהם, לא מגיע להם מספיק מזון, אם חיילים קרביים בשטח צריכים להזמין לשבטה מבאר שבע משלוחים, שרק המשלוח עולה 300 שקלים, ואם המפקדים שלהם שרואים שהם רעבים אוספים כסף מהחיילים כדי לעשות ערבי יחידה כדי שיהיה להם מה לאכול, יש פה בעיה.

מיכל רוזין: כל התוכניות האלה נפלאות, אם זה לא יורד בסופו של דבר לחייל בשטח, אנחנו בבעיה קשה מאוד.

מיכל רוזין: יש גם הבדלים, זה ידוע עוד מהימים שאני הייתי חיילת, אם אתה אוכל בבסיסי חיל אוויר, או בבסיס חיל הים או אוכל בחיל היבשה עם הלוחמים הירוקים, יש הבדל שמים וארץ.

מיכל רוזין: למה זה?

מיכל רוזין: למה בחיל האוויר בקורס טיס יש אוכל יחסית משובח לעומת תותחן בשטח שאוכל אוכל, סליחה, לא ראוי למאכל.

מיכל רוזין: למה יש את הפער הזה?

מיכל רוזין: אני שואלת אמיתי.

מיכל רוזין: יש הבדל בטבחים?

מיכל רוזין: הבדל ברכש?

מיכל רוזין: לגבי הקורונה, בזמן שבבני ברק חיילים של צה"ל חילקו, וטוב שכך, קרטונים עם מזון לאנשים, בצה"ל היה מחדל קולוסאלי בכל מה שקשור למזון.

מיכל רוזין: מטבחים לא היו פתוחים.

מיכל רוזין: חיילים אכלו בשטח ולא היה מספיק אוכל תשובה לשטח.

מיכל רוזין: המטבחים היו סגורים, הם אכלו בחוץ כי אסור היה לאכול בפנים.

מיכל רוזין: מי שהכניסו לבידוד, שכחו להביא לו מזון.

מיכל רוזין: אני יכולה להביא אסמכתאות לכל מה שאני אומרת.

מיכל רוזין: אם הכניסו לבידוד לסוף שבוע, שכחו אותם וחיילים לא קבלו אוכל.

מיכל רוזין: אני מזכירה שזו תקופה שאסור היה להורים לנסוע לחיילים, אסור היה לנו להביא אוכל בגלל קורונה ולא היה אוכל, עד שלא זעקנו, התקשורת לא התעניינה, לא הביאו להם ובסוף אני לא רוצה להגיד לכם מה הביאו להם.

מיכל רוזין: יותר מזה, חיילים שהיו בשטח מראשון עד רביעי, הגיעו יום רביעי לבסיס בערב, אומר להם רס"ר המטבח, לא הודיעו לי שאתם באים, לא בניתי עליכם, המטבח סגור אין לי אוכל בשבילכם.

מיכל רוזין: אלה סיפורים אמיתיים שקרו ושמעתי לא מהחייל שלי, אלא מהרבה מקומות.

מיכל רוזין: היו סיפורים קשים בתקופת הקורונה.

מיכל רוזין: אני שמה את זה בצד כי צריך להיערך לזה כי זה יכול לקרות שוב.

מיכל רוזין: אני מדברת על השגרה ובשגרה אנחנו שומעים שוב ושוב שחיילים רעבים.

מיכל רוזין: אתה יכול להגיד שחיילים מפונקים, נכון, אולי החיילים מפונקים יותר ממה שאנחנו היינו, לא בטוח, זה סוג של נוסטלגיה שאנחנו משכנעים את עצמנו, שאנחנו היינו פחות מפונקים.

אמילי חיה מואטי: ברור שהינו פחות מפונקים.

מיכל רוזין: גם אתי בקורס קצינות היו מפונקות שלא נכנסו לחדר האוכל ואכלו כל הזמן בשקם.

מיכל רוזין: אנחנו מכירים גם את הסיפור עם השקם ועם הטוסטים.

מיכל רוזין: אני לא בטוחה שהם יותר מפונקים.

מיכל רוזין: אני רואה את הקרביים ואני חושבת שהם לא יותר מפונקים.

מיכל רוזין: אני אומרת חד משמעית, לא יכול להיות שחיילים בכלל ובטח ובטח קרביים מסתובבים רעבים.

מיכל רוזין: ההוכחה לזה היא שהם יורדים במשקל.

מיכל רוזין: אם היית אומר שהם רעבים כי הם מפונקים ולא רוצים לאכול, אבל יורדים במשקל באופן כזה שפוגע בכשירות של החיילים לבצע את הפעילות שלהם, אז זו כבר בעיה לא של ההורה שמרגיש שהילד שלו מסכן אלא זו בעיה של הצבא.

נירה שפק: שני דברים, אנחנו ממשיכים לקבל תלונות.

נירה שפק: עיר הבה"דים מקבלת הרבה תלונות של הורים וחיילים.

נירה שפק: זה לא היה חייל אחד עם תולעים, אני ממשיכה לקבל את זה גם בשבוע האחרון ואני ממליצה לבדוק את זה.

נירה שפק: תולעים, ג'וקים וחולדות, זה דבר אחד.

נירה שפק: רמת האוכל ואיכות האוכל.

נירה שפק: אני מכירה את איכות המזון, להבדיל ממה שאמרה חברתי מיכל רוזין אני יודעת שזו לא איזו החלטה, אלא מדובר על בריאות יושבים על זה ובודקים איזה לוח מזון מתאים לכל כשירות.

נירה שפק: אבל אני חושבת שיש יש בעיה של מפקדים בשטח.

נירה שפק: אם אני מגיעה למילואים באוגדת עזה, אחרי שאני בניתי את הבסיס ומגלה שחדר אוכל בכירים מגודר סגור ואטום ולא יושבים עם החיילים, אם המפקדים יושבים אתם, הם רואים.

נירה שפק: כי חייל שיוצא רעב, המפקדים צריכים לראות את זה.

נירה שפק: חייל שמבקש שני שניצלים ואומרים לו שיש רק אחד, ראיתי את זה, אז זה לא בסדר.

נירה שפק: כולל במילואים האחרונים שהייתי, ביקשו עוד ואומרים שיש רק אחד ואי אפשר עוד.

נירה שפק: זה לא תקין ולא צריך להיות.

נירה שפק: במקביל, כשאני נכנסת לקבוצות של הורים לחיילים וחיילות בפייסבוק, גם מאוד אהבתי לראות את האפליקציה שנקראת פניות הורים וחיילים, מקלידים לאפליקציה את הבעיה ומקבלים תשובה.

נירה שפק: השאלה כמה מכירים את האפליקציה הזאת.

נירה שפק: אני מכירה אותה כי אני במודעות.

נירה שפק: שווה לשווק את האפליקציה.

נירה שפק: גם ההורים כותבים בקבוצה שהמענה הוא מידי שזה יפה מאוד.

נירה שפק: דבר אחרון בהקשר הזה, יש בעיה ביציאה לשטח.

נירה שפק: מפעילות האמר מתלוננות שאין להם מספיק אוכל.

נירה שפק: אני אספר שהבן האמצעי שלי כבר השתחרר אבל הקטן חייל.

נירה שפק: אחד הדברים שאני זוכרת מהחייל האמצעי שלי שהיה באגוז כשעזרתי לו לארוז שאלתי איך יהיה השבוע הבא, הוא ענה שהולך להיות שבוע חרא כי זה הטבח שלא משקיע בהם.

נירה שפק: חוזרים מתרגיל או ממבצע ויש טבח אחד שמשקיע ועושה פריסות וטבח שני שם את המים ואפילו לא מחמם והלחם זרוק בשקית עם גבינה ישנה.

נירה שפק: לכן עיקר הבעיה כאן היא לא בתפיסה אלא בביקורות.

נירה שפק: לדעתי הביקורות צריכות להיעשות מבחוץ, סליחה יקירי מהצבא.

נירה שפק: לדעתי משרד הבריאות או גוף חיצוני אחר יבוא ויעשה בדיקות באופן סדור ולא רק הצבא יבקר את עצמו.

נירה שפק: לא שאני חושבת שאתם לא מבקרים, אבל זו המנטליות, כמפקדת יחידה ידעתי מתי באים לעשות לי ביקורת פתע.

נירה שפק: כשיבוא גוף מבחוץ אני מקווה שזה לא יקרה.

נירה שפק: האפליקציה מאוד חשובה וכדאי שתראו גם את הדוחות המ.מ.מ.

נירה שפק: שפורסמו, 82% מהחיילים קונים אוכל בכספם, 55% אומרים שהאוכל לא טעים, 19% לא שבעים ו-18% אומרים שהאוכל לא נקי.

נירה שפק: 18% זה הרבה.

נירה שפק: חייבים לתת מענה לבדיקה הזאת.

אופיר סופר: אני מרגיש קצת לא בנוח שהבן שלי לא מספר לי שום דבר.

אופיר סופר: נראה לי שיותר נכון להציג לנו סקרי שביעות רצון שאני מניח שהצבא בודק את עצמו.

אופיר סופר: כוועדה זה הרבה יותר מקצועי להתרשם מנתונים כאלה.

אופיר סופר: המצגת יפה אבל הרי בסוף זה צבא, אם אתה לא מדבר עם מפקדים, חופר עם חיילים, זו הדרך שלנו להתרשם.

אופיר סופר: זה נכון לגבי זה, גם לגבי רפואה ואולי גם לגבי תחומים אחרים.

אופיר סופר: אין ספק שיש דברים שהם כנראה בתרבות הארגונית, זה שאתה מגיע למפקדה ורואה שהאוכל שם דליקטס ואתה כלוחם אוכל פחות טוב זה יוצר תסכול.

אופיר סופר: אני לא מחדש פה כמו שאני לא מחדש שארוחת שבת בבוקר כנראה דפוקה גם היום, כמו שהייתה דפוקה לפני 20 שנה.

אופיר סופר: את זה דווקא הבן שלי כן סיפר לי.

אופיר סופר: זו נקודה שאם מישהו יצליח לשנות את זה, שיחק אותה.

אופיר סופר: לדעתי, מלבד ההיבט הבריאותי, זו אמירה ערכית.

אופיר סופר: אנחנו צריכים לוודא שללוחמים מגיע יותר, זה משהו שחייב להיות ברור.

אופיר סופר: כשאנחנו מדברים על מוטיבציה, על חשיבות השירות הקרבי עם כל המציאות המורכבת, צריכה להיות אמירה ערכית שאנחנו ללוחמים נותנים יותר.

אלוף איציק תורג'מן: אני די ותיק בוועדות פה, יש לי קילומטראז' גם כמזכיר צבאי ואני רוצה לומר לכם שזה עולם מורכב מאוד.

אלוף איציק תורג'מן: כמעט לא היינו צריכים לעשות הכנה, אני עוסק במזון כל שבוע.

אלוף איציק תורג'מן: רק אני.

אלוף איציק תורג'מן: יש לי שני חיילים בצבא ואני שומע את כל הסיפורים, יום שבת על המרפסת אני שומע את הדברים, גם על כמות הטחינה.

אלוף איציק תורג'מן: אני עושה הפרדה, אני מתייחס בכובד ראש לכל האירועים.

אלוף איציק תורג'מן: אני מנטר את הרשת, אין היום תמונה, הערה או פוסט שעולה וזה לא מגיע אלי, כי אנחנו רוצים לדעת את זה.

אלוף איציק תורג'מן: פתחנו מוקד פניות לחיילים, אנחנו נשתפר, נהפוך את זה לווטסאפ ואז יהיה לנו יותר קל.

אלוף איציק תורג'מן: אני רוצה לומר שכל פניה נסגר מעגל עם מנהל המטבח.

אלוף איציק תורג'מן: אם זה חיל שלא קיבל אוכל, צליאק וכו'.

אלוף איציק תורג'מן: יש כ-15 פניות ביום.

אלוף איציק תורג'מן: אמרו לי שאנחנו מיושנים, שזה בטלפון וצריך להתקשר, חיילים לא אוהבים להתקשר אלא אוהבים לשלוח הודעה.

אלוף איציק תורג'מן: אני רוצה לעשות הפרדה בין האירועים הפרטניים, חייל רעב זה מונח שלא נתפס בעיני.

מיכל רוזין: בעולם הפמיניסטי אומרים האישי הוא פוליטי והפוליטי הוא אישי.

מיכל רוזין: הבאתי את הדוגמאות כדי להבהיר את המצב.

מיכל רוזין: אני לא חושבת שלהגיד שזו דוגמה פרטנית זה לא - - -

אלוף איציק תורג'מן: עוד לא אמרתי כלום.

אלוף איציק תורג'מן: אני יכול לתת לך עוד מאה דוגמאות אחרות על כל דבר.

אלוף איציק תורג'מן: כשמאכילים - - - איש ביום, מספיק 10 חיילים שלא אכלו טוב או שהם רעבים וזה עושה את זה.

אלוף איציק תורג'מן: מבחינתי זה לא מקובל שחיילים רעבים.

אלוף איציק תורג'מן: העולם הזה מורכב.

אלוף איציק תורג'מן: בעולם הפרודוקטים, אני מסכים אתך, אין חוסר בצה"ל.

אלוף איציק תורג'מן: אני קונה יותר טוב ממה שמגיע היום לבתי מלון.

אלוף איציק תורג'מן: עולם כוח האדם מורכב מאוד.

אלוף איציק תורג'מן: אני רוצה להתחבר פה לאמירה של היושב-ראש מיקור חוץ זו שיטה.

אלוף איציק תורג'מן: גם אם עכשיו נבטל את כל מיקור החוץ, הסיכוי להביא כוח אדם איכותי בעולם המטבח במדינת ישראל שואף לאפס, הוא לא קיים.

אלוף איציק תורג'מן: כשצה"ל ירד לנגב זה יהיה אירוע מאתגר, לא רק בהסעות.

נירה שפק: גם בעידן כל תוכניות המסטר שף?

אלוף איציק תורג'מן: חד משמעית.

אלוף איציק תורג'מן: 8200, שאנחנו יודעים כמה הם חשובים, אנשים במרכז עברו לקייטרינג ולהשיג חברה רצינית במרכז שיכולה להכיל את כל האנשים זה מאוד מורכב.

אלוף איציק תורג'מן: שלוש פעמים החלפנו חברה, כולל ביטול של חברה.

אלוף איציק תורג'מן: כל עניין כוח האדם מאוד מורכב.

אלוף איציק תורג'מן: הנגד במוצב הוא קריטי.

אלוף איציק תורג'מן: רק עכשיו ביקרתי בצוללות ובסטילים, אוכלים מעולה שם.

אלוף איציק תורג'מן: הערה, היום בחיל האוויר אוכלים פחות טוב.

אלוף איציק תורג'מן: באמירה מוחלטת של שביעות הרצון שלהם הם אוכלים פחות טוב.

אלוף איציק תורג'מן: בצוללת זה מטבח בגודל תא, יש טבח אחד שמבשל, מנקה ומסדר את הכול וזה מעולה.

אלוף איציק תורג'מן: ניסינו להראות את התהליך הכולל ומה אנחנו עושים, אין לי בעיה להגיע ולהראות את הסקרים, אנחנו פתוחים לזה בצורה מלאה.

אלוף איציק תורג'מן: הרכב התפריט מוכוון על ידי דיאטנית.

אלוף איציק תורג'מן: היא אומרת לנו איך מה וכמה.

אלוף איציק תורג'מן: החלטה לעלות ב-30% את היקף החלבון היא לא במנת הבשר, היא גם במנת הבשר, אבל לאורך כל היום מעדני החלבון זה לא רק בפרסומות, זה מה שיש היום בשטח, זה הולך ללוחמים.

אלוף איציק תורג'מן: הלוחמים מקבלים בדיפרנציאליות, התפריט שנראה פה הוא תפריט לחימה ותפריט העורפיים נראה אחר לגמרי.

אלוף איציק תורג'מן: הוא הרבה יותר נמוך, יותר קטן ופחות ארוחות.

אופיר סופר: התכוונתי גם לאלמנטים מפנקים לא רק לבריאותיים.

אלוף איציק תורג'מן: גם למפנקים.

אלוף איציק תורג'מן: מילקי הולך רק ללחימה, לא תמצא אותו בבסיס חיל האוויר ולא בקריה, כי זו החלטה.

אלוף איציק תורג'מן: מול הכסף הכולל, מה שיש לי, וצה"ל משקיע הרבה כסף, בסוף אני עושה את זה ברכש, איזה מוצרים מגיעים.

אלוף איציק תורג'מן: מעדני החלבון לא מגיעים לקריה, הם הולכים לשטח.

אלוף איציק תורג'מן: הקורונה הייתה אירוע מאוד משמעותי.

אלוף איציק תורג'מן: עיקר ההדבקה בקורונה היה בתוך חדר האוכל.

אלוף איציק תורג'מן: זו הייתה פקודה שלי לצאת החוצה.

אלוף איציק תורג'מן: לא אוכלים בחדרי האוכל.

נירה שפק: אפשר לשלוח לנו את לוחות המזון?

אלוף איציק תורג'מן: בטח.

אלוף איציק תורג'מן: אנסה לסכם, המצב הוא לא טוב מאוד, אבל גם לא רע.

אלוף איציק תורג'מן: אנחנו משקיעים זמן רב, משאבים רבים, זה עולה על שולחנו של המטה הכללי כל פעם מחדש.

אלוף איציק תורג'מן: אם יש לי שקל אחד לאט"ל, אני שם במזון כדי לשפר את השטח ואת הקצה.

אלוף איציק תורג'מן: הפודטראקים זה מה שהם רוצים.

אלוף איציק תורג'מן: אגב, אנחנו מביאים היום מנות המבורגרים לשטח עם פודטראק, הדיאטנית רוצה להרוג אותי, אומרת שזה לא מקובל, באותו יום יש שביעות רצון 100.

אלוף איציק תורג'מן: צריך לדעת לאזן בין הדברים.

אלוף איציק תורג'מן: אני לא אומר שפעם היינו חברה דומה במרכיבים אחרים, יש פה קשב רב, יש עיסוק רב, יש כוח אדם שאני מקווה שנגיע לנגד בכל מטבח וזה יראה אחרת.

אלוף איציק תורג'מן: חייל בן 19 שנפל מלחימה וירד להיות טבח, ככה יראה המזון.

אלוף איציק תורג'מן: שם אני מצפה מהמפקד לשבת לו על הראש.

אלוף איציק תורג'מן: זה כולל אישור של הרמטכ"ל שיהיה נגד בכל מטבח קצה כדי שזה יראה אחרת.

אלוף איציק תורג'מן: זה אתגר מאוד גדול, אם תרצו נבוא להראות, זה לא במרחק של חודשיים, תביאו אותנו בעוד חצי שנה ונראה איפה זה התפתח ולאן זה הגיע.

אלוף איציק תורג'מן: יש המון רצון טוב ועם זאת מורכבות מאוד גדולה.

אלוף איציק תורג'מן: מתוך - - - , אם כמה מספר אנשים אוכלים לא טוב, זה עושה לנו נזק ורעש, אני לא מקבל עכברים במטבח ולא ציפורים וזה קורה.

אלוף איציק תורג'מן: תודה רבה.

רם בן ברק: תודה רבה שבאתם.

רם בן ברק: אין לי שום ספק שצה"ל רוצה שהחיילים שלו יהיו בריאים ושבעים מבחינת המזון, אבל המציאות בשטח כרגע כנראה דרושה שיפור.

רם בן ברק: אני משוכנע ביכולות של צה"ל לעשות את השיפור הזה.

רם בן ברק: אנחנו כחברי כנסת מן הסתם מקבלים את הפניות האלה, זה הטריגר לדיון יחד עם התחקיר שהיה בערוץ 12.

רם בן ברק: הבקשה שלנו מכם שתידרשו לעניין הזה, בסוף כולם רוצים את החיילים שלנו בריאים ושבעים, בעיקר את הלוחמים אבל לא רק, יש גם חיילים אחרים שצריכים להיות בריאים ושבעים.

רם בן ברק: מקווה שזה ישתפר.

רם בן ברק: נעקוב אחרי זה.

רם בן ברק: תודה רבה לכם שבאתם, הישיבה נעולה.